GALASIËRS 6 – Ons dra mekaar se laste – Soli Deo Gloria : Bybelskool : https://bybelskool.com
Export date: Tue Jul 23 13:10:50 2019 / +0000 GMT
Daar word vandag baie geskryf oor die liefde en dat die liefde die sleutel tot die Christelike lewe is. Só ook in die afgelope Kerkbode. Heel gepas sê Neels Jackson dat hierdie liefde "nie 'n wettiese soort gehoorsaamheid" is nie, soos ons dit ook in Galasiërs 2 tot 5 gehoor het. Neels haal 'n hele paar verse aan uit Galasiërs 5 in sy redaksionele kommentaar: "Wie sy medemens liefhet, voer die hele wet van God uit." En: "Al wat van belang is, is die geloof wat deur die liefde tot dade oorgaan." Liefde word dus verstaan as 'n dienende ondersteunende gesindheid wat die belange van ander op die hart dra.
1 Broers, as iemand deur een of ander sonde oorval word, moet julle wat die Gees het, so iemand in 'n gees van sagmoedigheid reghelp; maar let op jouself dat ook jý nie versoek word nie. 2 Dra mekaar se laste, en vervul so die wet van Christus. 3 As iemand meen dat hy iets is terwyl hy niks is nie, bedrieg hy homself. 4 Elkeen moet sy eie dade beoordeel; dan sal hy sy trots net vir homself kan hou sonder om by ander daaroor te spog, 5 want elkeen moet sy eie las dra. 6 Wie onderrig ontvang, moet die een wat hom onderrig, laat deel in al die goeie dinge wat hy besit. 7 Moet julle nie laat mislei nie —God laat Hom nie bespot nie! Wat die mens ook al saai, sal hy maai. 8 Hy wat in sy sondige aard saai, sal uit sy sondige aard vernietiging oes, maar hy wat in die Gees saai, sal uit die Gees die ewige lewe oes. 9 Laat ons daarom nie moeg raak om goed te doen nie, want as ons nie verslap nie, sal ons op die regte tyd oes. 10 Daarom: Laat ons dan, terwyl ons die geleentheid het, aan almal goed doen, maar veral aan ons geloofsgenote.
11 Kyk met watter groot letters skryf ek nou vir julle in my eie handskrif. 12 Mense wat deur die uiterlike 'n indruk wil maak —dit is hulle wat julle probeer dwing om besny te word, net sodat hulle nie ter wille van die kruis van Christus vervolg sal word nie. 13 Want diegene wat ten gunste van die besnydenis is, onderhou self nie die wet nie, maar hulle wil hê dat julle besny word sodat hulle oor julle uiterlike kan spog. 14 Maar wat my betref, mag dit my tog nie oorkom dat ek spog nie, behalwe oor die kruis van ons Here Jesus Christus, deur wie die wêreld vir my gekruisig is en ek vir die wêreld. 15 Want besnedenheid of onbesnedenheid beteken hoegenaamd niks nie, maar wel die nuwe skepping. 16 Vir hulle wat volgens hierdie beginsel leef: vrede en barmhartigheid —en vir die Israel van God! 17 Ten slotte, niemand moet my verder moeite gee nie, want ek dra die littekens van Jesus aan my liggaam.
Help mekaar reg in 'n gees van sagmoedigheid. Dit is só 'n belangrike deel van ons Christelike lewe. Maar dit is natuurlik ook iets wat regtig baie van jou vra, want dit beteken jy moet afstand doen van jou eie behoeftes en ander s'n eerste stel. Jy sal die versoeking moet weerstaan om ander se probleme te gebruik om jou eie beeld, hetsy persoonlik of publiek, te bou.
Soos in van sy ander briewe (1 Kor. 16:21; Kol. 4:18; 2 Tess. 3:17) sluit Paulus dié een af in sy eie handskrif. En dit is heel gepas 'n snydende aanval op die besnydenis voorstanders. Hy wys onder andere uit dat hulle dit eintlik om selfsugtig redes doen, om met hulle beheer oor die liggaam van ander te kan spog. "Of 'n mens besny is of nie, is nie van belang nie, maar dat jy 'n nuwe mens is".